Broj: 711-I-1152-M-73/21-02-17

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenik predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Gorana Ilekovića, općinskog načelnika Općine Jarmina,** za davanjem mišljenja Povjerenstva, na 132. sjednici, održanoj 25. lipnja 2021.g., daje sljedeće

**MIŠLJENJE**

**I. Na temelju članka 14. stavka 5. ZSSI-a, dužnosnik Goran Ileković, općinski načelnik Općine Jarmina, može istovremeno uz obnašanje navedene dužnosti obavljati funkciju predsjednika Udruge dragovoljaca i veterana Domovinskog rata Jarmina, ukoliko već nije član upravnog ili nadzornog tijela dvije udruge, ali bez prava na naknadu ili primanje dara u toj ulozi.**

**II. Ukoliko se udruga iz točke I. izreke financira iz proračuna Općine Jarmina, upućuje se dužnosnika da u svrhu jačanja povjerenja građana u dužnosnike i u tijela javne vlasti, Općinskom vijeću Općine Jarmina prilikom predlaganja Proračuna deklarira okolnost svoje povezanosti s tom udrugom, te da vodi računa da predložena sredstva odgovaraju iznosima koje je udruga do sada eventualno dobivala, a u slučaju njihova povećanja da isto opravda i obrazloži, kao i da se izuzme od odlučivanja ili poduzimanja bilo koje radnje u svakom postupku u kojem bi sredstva Općina Jarmina bila pojedinačno dodjeljivanja udruzi izvan godišnjeg proračuna i da za to ovlasti privremenog zamjenika, sukladno članku 43.a Zakona o lokalnoj i područnoj (regionalnoj) samoupravi.**

**III. Ukazuje se dužnosniku da podatak o obavljanju funkcije predsjednika unese u obrazac izvješća o imovinskom stanju koji će povodom stupanja na dužnost podnijeti Povjerenstvu.**

Obrazloženje

 U Povjerenstvu je 24. lipnja 2021. pod brojem 711-U-2833-M-73/21-01-3 zaprimljen zahtjev za mišljenjem dužnosnika Gorana Ilekovića, općinskog načelnika Općine Jarmina, povodom kojeg se vodi predmet broj M-73/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Goran Ileković povodom obnašanja dužnosti općinskog načelnika Općine Jarmina obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik traži mišljenje Povjerenstva nalazi li se u sukobu interesa ako za vrijeme obnašanja dužnosti općinskog načelnika Općine Jarmina obavlja funkciju predsjednika Udruge dragovoljaca i veterana Domovinskog rata Jarmina.

Uvidom u Registar udruga koji vodi Ministarstvo pravosuđa i uprave, utvrđeno je da je pod registarskim brojem 16002359 upisana udruga Udruga dragovoljaca i veterana Domovinskog rata Jarmina u kojoj funkciju predsjednika od 28. prosinca 2019. obavlja Goran Ileković.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Goran Ileković, u trenutku davanja mišljenja nije podnio izvješće o imovinskom stanju povodom stupanja na ovu dužnost.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije predsjednika Udruge dragovoljaca i veterana Domovinskog rata Jarmina predstavlja upravljačku funkciju u istoj udruzi u smislu članka 14. stavka 5. ZSSI-a.

Stoga dužnosnik Goran Ileković, na temelju navedene zakonske odredbe može istovremeno uz obnašanje dužnosti općinskog načelnika Općine Jarmina obavljati funkciju predsjednika navedene udruge, ukoliko već ne obavlja funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi.

Nadalje, upućuje se dužnosnika da, u svrhu jačanja povjerenja u odluke koje donosi, te objektivnog, transparentnog i nepristranog obnašanja javne dužnosti, prilikom predlaganja Proračuna Općine Jarmina na sjednici Općinskog vijeća deklarira okolnost obavljanja funkcije predsjednika u navedenoj udruzi, ako su na pozicijama proračuna predviđena sredstva koja će se istoj dodijeliti, te da vodi računa da predložena sredstva odgovaraju iznosima koje je udruga do sada eventualno dobivala, a u slučaju njihova povećanja da isto opravda i obrazloži.

Upućuje se dužnosnika i da se, ako se u obnašanju dužnosti općinskog načelnika Općine Jarmina nađe u situaciji pojedinačnog odlučivanja o dodjeli sredstava udruziukojoj obavlja funkciju predsjednika izvan godišnjeg proračuna, izuzme od odlučivanja ili poduzimanja bilo koje radnje i da za to ovlasti privremenog zamjenika, sukladno članku 43.a Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.)

Također, ukazuje se dužnosniku da podatak o obavljanju navedene funkcije unese u obrazac izvješća o imovinskom stanju koji je dužan podnijeti Povjerenstvu povodom stupanja na navedenu dužnost u dijelu izvješća „Ostala članstva i funkcije dužnosnika u drugim pravnim osobama, udruženjima i organizacijama“, sukladno Uputi za popunjavanje obrasca izvješća, objavljenoj ne internetskoj stranici Povjerenstva, kojom se upućuje dužnosnike na koji način trebaju popuniti rubrike navedenog izvješća.

Slijedom navedenog Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnik Goran Ileković, osobno
2. Objava na internetskoj stranici Povjerenstva
3. Pismohrana